b'\n_START_ARTICLE_\nBMW Sauber F1.07\n_START_PARAGRAPH_\nBMW Sauber F1.07 var Formel 1-bilen som BMW Sauber-teamet konkurrerte med i 2007-sesongen. Dette var den f\xc3\xb8rste bilen som var fullt ut designet av BMW, etter deres oppkj\xc3\xb8p av Sauber._NEWLINE_Bilen ble designet av teknisk direkt\xc3\xb8r Willy Rampf og sjefsdesigner J\xc3\xb6rg Zander. Chassiset var en monocoque i karbonfiber og bikakestruktur-kompositt. Hjulopphenget var doble A-armer med innvendige fj\xc3\xa6rer og dempere, drevet av st\xc3\xb8tstenger (pushrods). Motoren var en BMW P86/7 2,4-liters V8-motor, og som navnet P86/7 indikerer var dette ikke en ny motor, ettersom den i stor grad var basert p\xc3\xa5 P86-motoren som ble brukt i forrige sesongs F1.06. Girkassen var 7-trinns og benyttet en ny \xc2\xabs\xc3\xb8ml\xc3\xb8s girskift\xc2\xbb-mekanisme kalt QuickShift. Teamet brukte dekk fra Bridgestone og drivstoff og olje fra Petronas._NEWLINE_Bilens utseende var sv\xc3\xa6rt likt forrige \xc3\xa5rs modell, ettersom BMW Sauber gikk inn i 2007-sesongen med stort sett de samme sponsorene. Dette i motsetning til andre team, som McLaren, Honda og Renault, som m\xc3\xa5tte droppe tobakksreklamen fra sine biler._NEWLINE_Resultatene fra de f\xc3\xb8rste testrundene f\xc3\xb8r sesongen var meget positive, og det ble spekulert i at BMW kunne overraske noen av toppteamene med sine prestasjoner n\xc3\xa5r sesongen kom igang._NEWLINE_Bilen viste seg ogs\xc3\xa5 \xc3\xa5 representere et betydelig steg fremover fra 2006-modellen BMW Sauber F1.06, og tok 2 pallplasseringer i en sesong hvor Scuderia Ferrari og McLaren dominerte med 46 av 51 mulige pallplasser. Begge pallplasseringene ble tatt av Nick Heidfeld, med en andreplass i Canadas Grand Prix og en tredjeplass i Ungarns Grand Prix. Teamet tok ogs\xc3\xa5 poeng med minst en bil i alle l\xc3\xb8p, og i seks l\xc3\xb8p p\xc3\xa5 rad, fra Frankrikes til Italias Grand Prix, tok begge bilene poeng. Bilen var ogs\xc3\xa5 involvert i et av de voldsomste krasjene i nyere Formel 1-historie, da Robert Kubica kj\xc3\xb8rte av banen i Montr\xc3\xa9al. P\xc3\xa5 grunn av skadene han p\xc3\xa5dro seg m\xc3\xa5tte han st\xc3\xa5 over neste l\xc3\xb8p, USAs Grand Prix, hvor han ble erstattet av teamets reservef\xc3\xb8rer, den fremtidige verdensmesteren Sebastian Vettel.\n_START_SECTION_\nL\xc3\xb8psresultater\n_START_PARAGRAPH_\nSe: BMW Sauber'